**Ministerstvo hospodárstva Slovenskej republiky**

**ako vykonávateľ v rámci Plánu obnovy a odolnosti Slovenskej republiky**

**vyhlasuje**

**Výzvu na predkladanie žiadostí o poskytnutie prostriedkov mechanizmu v znení zmeny č. 1**

|  |  |
| --- | --- |
| **Základné údaje** | |
| Kód výzvy | 03I04-26-V02 |
| Názov výzvy | Výzva na podporu budovania nabíjacej infraštruktúry pre elektrické vozidlá pre právnické osoby a fyzické osoby podnikateľov v znení zmeny č. 1 (ďalej len „výzva“) |
| Komponent | 3. Udržateľná doprava |
| Reforma | 4. Zavedenie nových politík pre dlhodobú podporu alternatívnych pohonov  v sektore dopravy |
| Investícia | 4. Podpora budovania infraštruktúry pre alternatívne pohony |
| Právny predpis, na základe ktorého sa prostriedky mechanizmu poskytujú | Zákon č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov v znení neskorších predpisov (ďalej len „zákon o mechanizme“) |
| Cieľ výzvy | Podpora rozvoja elektromobility v Slovenskej republike formou budovania a rozvoja nabíjacej infraštruktúry |
| Schéma pomoci | Schéma štátnej pomoci z prostriedkov Plánu obnovy a odolnosti Slovenskej republiky na podporu budovania infraštruktúry pre alternatívne palivá v platnom znení (ďalej len „schéma“) dostupná na <https://www.mhsr.sk/podpora-investicii/plan-obnovy/dokumenty> |

|  |  |
| --- | --- |
| **1. Formálne náležitosti** | |
| **Identifikačné údaje a kontaktné údaje vykonávateľa** | |
| Názov vykonávateľa | Ministerstvo hospodárstva Slovenskej republiky  (ďalej len „MH SR“ alebo „vykonávateľ“) |
| Adresa vykonávateľa | Mlynské nivy 44/a  827 15 Bratislava 212 |
| Kontaktné údaje vykonávateľa | telefón: +421 2 4854 7241  webové sídlo: [www.mhsr.sk](http://www.mhsr.sk);  e-mailová adresa: emobility@mhsr.sk  elektronická schránka vykonávateľa: cez službu „všeobecná agenda“ prostredníctvom portálu www.slovensko.sk |
| **Trvanie výzvy** | |
| Vyhlásenie výzvy | 28. august 2023 |
| Uzavretie výzvy | Do vyčerpania alokovanej výšky prostriedkov mechanizmu vyčlenených  na výzvu alebo rozhodnutím vykonávateľa.  Vykonávateľ zverejňuje priebežné informácie o disponibilnej výške alokácie a v nadväznosti na uvedené aj oznam o plánovanom uzavretí výzvy vrátane dôvodu uzavretia na webovom sídle: [www.mhsr.sk](http://www.mhsr.sk) |
| **Oprávnení žiadatelia** | |
| V rámci tejto výzvy sú oprávneným žiadateľom fyzická alebo právnická osoba podľa  § 2 ods. 2 písm. a) až c) Obchodného zákonníka[[1]](#footnote-1), zapísaná v Obchodnom registri SR alebo podnikajúca na základe živnostenského oprávnenia[[2]](#footnote-2) alebo na základe iného než živnostenského oprávnenia podľa osobitných predpisov. | |
| **Oprávnené projekty** | |
| Za oprávnené projekty podľa tejto výzvy sa považujú iba projekty zamerané na výstavbu verejne prístupných nabíjacích staníc[[3]](#footnote-3) pre elektrické vozidlá[[4]](#footnote-4), a to konkrétne:   1. budovania nabíjacieho bodu[[5]](#footnote-5) AC 11+ kW; 2. budovania nabíjacieho bodu DC 50+ kW; 3. budovania nabíjacích bodov v kombinácii písm. a) a b); budovanie nabíjacieho parku (nabíjací hub) verejne prístupných staníc. | |
| **Oprávnené výdavky** | |
| Oprávnené výdavky sú bližšie špecifikované v prílohe č. 2 výzvy ***Podmienky poskytnutia prostriedkov mechanizmu.*** | |
| **Jednotkové ceny[[6]](#footnote-6)(bez DPH)** | |
| Maximálne oprávnené jednotkové ceny na jeden nabíjací bod :  jeden nabíjací bod AC ≥ 11 kW -   3 000 eur  jeden nabíjací bod DC ≥ 50 kW - 29 000 eur  Prostriedky mechanizmu je možné poskytnúť najviac do výšky 50 %  celkových oprávnených  výdavkov, maximálne však do výšky 50 % z uvedených jednotkových cien, to znamená:  na jeden nabíjací bod AC ≥ 11 kW  najviac vo výške 1 500 eur  na jeden nabíjací bod DC ≥ 50 kW najviac vo výške 14 500 eur. | |
| **Oprávnené územie** | |
| Pre túto výzvu je oprávnené celé územie Slovenskej republiky. | |
| **Indikatívna výška prostriedkov mechanizmu určených na výzvu** | |
| Celková indikatívna výška prostriedkov mechanizmu určených na výzvu predstavuje sumu  **6 084 500 eur bez DPH**.  Rozpočet na DPH v prípadoch, kde bude DPH v zmysle podmienok výzvy oprávnená, predstavuje 1 216 900 eur.  Indikatívna alokácia bola rozdelená rovnomerne podľa veľkosti projektov na malú a veľkú žiadosť, v zmysle Časti A prílohy č. 3 ***Indikatívna alokácia a technicko-stavebné požiadavky***, ktorá je neoddeliteľnou súčasťou tejto výzvy. V prípade nevyčerpania prostriedkov mechanizmu určených na niektorý z typov žiadostí (malá žiadosť / veľká žiadosť) je možnosť presunutia týchto prostriedkov medzi jednotlivými kategóriami žiadostí.  Alokácia je taktiež rozdelená vykonávateľom z pohľadu celkových poskytnutých prostriedkov mechanizmu na AC a DC infraštruktúru tak, aby boli dosiahnuté celkové ciele Investície 4 Komponentu 3 Plánu obnovy a odolnosti.  Vykonávateľ bude sledovať v rámci jednotlivých hodnotiacich kôl disponibilnú alokáciu na malé aj veľké žiadosti osobitne.  Vykonávateľ bude sledovať disponibilnú alokáciu na budovanie AC a DC bodov tak, aby boli dosiahnuté celkové ciele Investície 4 komponentu 3 Plánu obnovy a odolnosti (vybudovanie nabíjacích bodov pre právnické osoby AC v počte 800 a DC 360).  V rámci tejto výzvy je vykonávateľ oprávnený, v prípade vyčerpania disponibilnej alokácie na AC resp. DC body, po dohode so žiadateľom zaradiť jeho žiadosť do rezervného zoznamu žiadateľov, prípadne znížiť požadovanú výšku prostriedkov mechanizmu aj napriek tomu, že žiadateľ splnil všetky PPPM nakoľko z dôvodu prekročenia alokácie by nebolo možné so žiadateľom uzatvoriť Zmluvu o poskytnutí prostriedkov mechanizmu v plnom rozsahu.  Prípadná zmena alokácie indikatívnej výšky finančných prostriedkov, alebo aj výšky finančných prostriedkov vyčlenených na výzvu, vrátane zdôvodnenia tejto zmeny bude zverejnená na webovom sídle [www.mhsr.sk](http://www.mhsr.sk). | |
| **Financovanie projektu** | |
| Poskytovanie prostriedkov mechanizmu pre oprávnených žiadateľov je maximálne 50 % celkových oprávnených výdavkov (maximálne však v jednotkových cenách pre AC a DC nabíjací bod definovaný v časti *Jednotkové ceny* výzvy najviac však 1 500 eur na jeden AC bod a najviac 14 500 eur na jeden DC nabíjací bod) a realizuje sa nenávratným spôsobom podľa § 14 zákona č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov v znení neskorších predpisov (ďalej len „zákon o mechanizme“) na základe predloženej žiadosti  a za podmienok ustanovených v tejto výzve a jej súvisiacich dokumentov.  Počas realizácie projektu je prijímateľ povinný zabezpečiť financovanie prípadných neoprávnených výdavkov, ktoré vzniknú v priebehu realizácie projektu, resp. sú na jeho realizáciu potrebné.  **Spôsob pre predkladanie viac ako jednej žiadosti**  V rámci jedného posudzovaného kola môže žiadateľ predložiť maximálne jednu malú a jednu veľkú žiadosť o poskytnutie prostriedkov mechanizmu.  V prípade, že jeden žiadateľ podal v jednom hodnotiacom kole žiadosť o prostriedky aj na malú žiadosť a súčasne aj veľkú žiadosť, nemôžu tieto žiadosti obsahovať žiadne identické lokality[[7]](#footnote-7).    V rámci jednej žiadosti, môže žiadateľ žiadať o poskytnutie prostriedkov mechanizmu na viacerých lokalitách.  V ďalšom posudzovanom kole môže žiadateľ požiadať o poskytnutie prostriedkov mechanizmu pre inú lokalitu, ak bude žiadosť o prostriedky podaná v predchádzajúcom kole v stave po posúdení žiadosti a žiadateľ bude disponovať oznámením o splnení/nesplnení podmienok žiadosti, prípadne predchádzajúca žiadosť bola zo strany žiadateľa stornovaná alebo späťvzatá. | |
| **Spôsob financovania** | |
| Refundácia:  prostriedky sa preplácajú na základe skutočne vynaložených výdavkov prijímateľom, tzn. že prijímateľ je povinný realizovať výdavky najskôr z vlastných zdrojov a tieto sú následne refundované z prostriedkov mechanizmu až do výšky oprávnených výdavkov. | |
| **Intenzita pomoci** | |
| Intenzita pomoci pre oprávnených žiadateľov v tejto výzve je maximálne 50 % oprávnených výdavkov projektu.  Prostriedky mechanizmu je možné poskytnúť maximálne do výšky 50 % maximálnych oprávnených jednotkových cien stanovených v článku 1. *Formálne náležitosti výzvy*, časti *Jednotkové ceny*.  Intenzita pomoci (v %) je vyjadrená ako podiel výšky prostriedkov mechanizmu z celkových oprávnených výdavkov projektu. | |
| **Miesto a spôsob predloženia Žiadosti o poskytnutie prostriedkov mechanizmu** | |
| Žiadateľ vypracuje Žiadosť o poskytnutie prostriedkov mechanizmu (ďalej len „žiadosť“) prostredníctvom Informačného a monitorovacieho systému plánu obnovy (ďalej len „ISPO“), ktorý je registrovaným žiadateľom dostupný na webovom odkaze <https://ispo.planobnovy.sk/app/vyzvy>.  Nevyhnutnou podmienkou predloženia žiadosti je registrácia žiadateľa v systéme ISPO. Postup registrácie je uvedený na webovom sídle ISPO <https://ispo.planobnovy.sk/app/vyzvy> v časti „Registrácia“[[8]](#footnote-8).    Upozorňujeme žiadateľov, že registrácia žiadateľov v systéme ISPO je bez časového obmedzenia a nenahrádza samotné podanie žiadosti.  Po zaregistrovaní žiadateľa v ISPO je možné pristúpiť k vyplneniu formulára žiadosti a nahratiu všetkých povinných príloh ku konkrétnej zverejnenej výzve[[9]](#footnote-9) priamo v systéme ISPO, ktorý žiadateľa prevedie jednotlivými krokmi.  Následne žiadateľ:   1. **predloží** vykonávateľovi **vyplnený formulár žiadosti a všetky povinné prílohy žiadosti,** prípadne ďalšie dokumenty preukazujúce splnenie podmienok poskytnutia prostriedkov mechanizmu **prostredníctvom ISPO (**<https://ispo.planobnovy.sk/app/vyzvy>) tak, že zaeviduje, potvrdí „odkliknutím“ vyplnený formulár žiadosti vrátane všetkých príloh v ISPO[[10]](#footnote-10) a **zároveň** 2. **doručí sumár žiadosti vygenerovaný v ISPO[[11]](#footnote-11) bez príloh** vykonávateľovi podpísanú kvalifikovaným elektronickým podpisom **v elektronickej forme** *(ako prílohu k elektronickému podaniu prostredníctvom elektronickej schránky vykonávateľa zriadenej v rámci Ústredného portálu verejnej správy* [*www.slovensko.sk*](http://www.slovensko.sk) *cez službu „všeobecná agenda“)* do **5 pracovných dní.**   Upozorňujeme žiadateľov, že **za doručené žiadosti sa budú považovať** len tie žiadosti, ktoré boli odoslané prostredníctvom systému ISPO a zároveň bol sumár žiadosti vygenerovaný v systéme ISPO v .pdf formáte doručený elektronicky prostredníctvom portálu [www.slovensko.sk](http://www.slovensko.sk) cez službu „všeobecná agenda“ vykonávateľovi v stanovenom termíne a to **do termínu posudzovania žiadostí t. j. do uzávierky hodnotiaceho kola pre podanie žiadosti\***.  Žiadosť, ktorá bude odoslaná len v systéme ISPO a nebude doručená vykonávateľovi aj v elektronickej podobe prostredníctvom portálu [www.slovensko.sk](http://www.slovensko.sk), cez službu „všeobecná agenda“ sa **nebude považovať za podanú** a bude vyradená z hodnotiaceho procesu.  Bližšie je spôsob doručovania žiadosti uvedený:  prílohe č.6 výzvy ***Súhrnné informácie k  žiadosti*** a v prílohe č. 2 výzvy ***Podmienky poskytnutia prostriedkov mechanizmu.***  *\* v prípade, že sumár žiadosti vygenerovaný v systéme ISPO (bez príloh) do elektronickej schránky vykonávateľa bude doručený po stanovenom termíne, žiadosť bude posudzovaná v nasledujúcom kole hodnotenia.* | |
| **Iné formálne náležitosti** | |
| Časový harmonogram podania žiadosti | |
| Žiadosti môžu byť predkladané priebežne, t. j. žiadateľ môže predložiť žiadosť kedykoľvek odo dňa vyhlásenia tejto výzvy do termínu uzavretia výzvy. | |
| Termíny posudzovania žiadostí | |
| Termíny uzávierok hodnotiacich kôl pre podanie žiadosti:   1. kolo 30. 09. 2023 2. kolo 31. 12. 2023 3. kolo 31. 03. 2024 4. kolo 31. 07. 2024 5. a ďalšie kolá v prípade potreby | |
| Spôsob komunikácie s vykonávateľom | |
| Informácie týkajúce sa tejto výzvy môžu žiadatelia získať na webovom odkaze https://www.mhsr.sk/podpora-investicii/plan-obnovy/alternativne-pohony alebo na e-mailovej adrese [emobility@mhsr.sk](mailto:emobility@mhsr.sk).  Záväzný charakter majú informácie zverejnené na webovom sídle [www.mhsr.sk](http://www.mhsr.sk) formou odkazu https://www.mhsr.sk/podpora-investicii/plan-obnovy/alternativne-pohony ako aj informácie poskytnuté elektronickou a listinnou formou. Informácie poskytnuté telefonicky alebo ústnou formou, pokiaľ neboli spracované do písomnej podoby, nie je možné považovať za záväzné a nie je možné sa na ne v ďalšom procese odvolávať.  V prípade, ak žiadateľ nenájde odpoveď na svoje otázky súvisiace s prípravou žiadosti vo výzve,  v dokumentoch, na ktoré sa výzva odvoláva alebo v „Často kladených otázkach“ na webovom sídle vykonávateľa, má možnosť obrátiť sa priamo na vykonávateľa, a to:  a) telefonicky: na čísle + 421 2 4854 7241 v dňoch:  pondelok: v čase 9:00 – 11:00 hod. a 12:00 – 14:30 hod.  utorok a streda : v čase 9:00 - 11:00 hod.  b) písomne:  - prostredníctvom elektronickej schránky vykonávateľa zriadenej v rámci Ústredného portálu verejnej správy [www.slovensko.sk](http://www.slovensko.sk) cez službu „všeobecná agenda“);  - na e-mailovej adrese: [emobility@mhsr.sk](mailto:emobility@mhsr.sk) | |

|  |
| --- |
| **2. Podmienky poskytnutia prostriedkov mechanizmu** |
| Podmienky poskytnutia prostriedkov mechanizmu predstavujú súbor podmienok overovaných vykonávateľom v procese posudzovania žiadosti, ktoré musí žiadateľ splniť na to, aby vykonávateľ mohol žiadosť posúdiť podľa kritérií posúdenia žiadosti v súlade s §16 ods. 4 zákona o mechanizme[[12]](#footnote-12)na účely vytvorenia poradia žiadosti, ako aj podmienok, ktoré musí splniť prijímateľ pred podaním žiadosti o platbu (refundácia).  V rámci každej podmienky poskytnutia prostriedkov mechanizmu je uvedený popis podmienky poskytnutia prostriedkov mechanizmu, spôsob preukázania a spôsob overenia jej splnenia.  Znenie jednotlivých podmienok poskytnutia prostriedkov, ich stručný opis a spôsob preukazovania ich splnenia zo strany žiadateľa a spôsob ich overovania zo strany vykonávateľa sú uvedené v prílohe  č. 2 výzvy ***Podmienky poskytnutia prostriedkov mechanizmu*.** |

|  |
| --- |
| **3.** **Kritériá na vytvorenie poradia žiadostí o poskytnutie prostriedkov mechanizmu** |
| Na účely vytvorenia poradia žiadosti sa posudzuje žiadosť vrátane *Návrhu projektu  stavebno – technického riešenia nabíjacej infraštruktúry* (príloha č. 1 žiadosti) s aplikáciou ***Kritérií posúdenia žiadosti a návrhu projektu***, ktoré tvoria prílohu č. 4 výzvy.  Štruktúra a náležitosti projektového zámeru sú bližšie definované *v Návrhu projektu  stavebno – technického riešenia nabíjacej infraštruktúry* (povinná príloha žiadosti).  Aplikáciou kritérií posúdenia žiadosti vykonávateľ vytvorí vzostupné poradie žiadateľov, ktorých žiadosti splnili podmienky poskytnutia prostriedkov mechanizmu počnúc od žiadosti, ktorá  na základe kritérií získala najviac bodov.  Účelom uplatnenia kritérií posúdenia žiadosti je určenie poradia žiadateľov, podľa ktorého vykonávateľ zasiela oznámenie o splnení podmienok poskytnutia prostriedkov mechanizmu v súlade s 16 ods. 6 zákona o mechanizme a v súlade s § 16 ods. 8 zasiela bezodkladne návrh Zmluvy o poskytnutí prostriedkov mechanizmu tým žiadateľom (podľa poradia určeného  na základe kritérií posúdenia žiadosti), ktorých výška prostriedkov mechanizmu je plne krytá výškou disponibilných finančných prostriedkov výzvy.  Žiadateľom v určenom poradí, pri ktorých výška žiadaných prostriedkov mechanizmu nie je plne krytá výškou disponibilnej alokácie finančných prostriedkov výzvy, vykonávateľ nezašle návrh Zmluvy o poskytnutie prostriedkov mechanizmu, a to z dôvodu nedostatku finančných prostriedkov určených na vyčerpanie v rámci výzvy. Uvedeným ustanovením nie je dotknutý postup pri prekročení čiastkových alokácií na malé / veľké žiadosti, resp. AC / DC nabíjacie body, popísaný  v časti Indikatívna výška prostriedkov mechanizmu určených na výzvu. |

|  |
| --- |
| **4. Informácie pre žiadateľa** |
| **Spôsob posúdenia žiadosti o poskytnutie prostriedkov mechanizmu** |
| Proces posudzovania žiadosti sa začína doručením žiadosti vykonávateľovi a končí sa zaslaním oznámenia o splnení/nesplnení podmienok poskytnutia prostriedkov mechanizmu (ďalej len „PPPM“), resp. oznámením vykonávateľa o vyhovení námietkam alebo rozhodnutím štatutárneho orgánu vykonávateľa o námietkach. Oznámenie o splnení PPPM obsahuje informáciu o výsledku aplikácie kritérií posúdenia žiadosti.  **Upozorňujeme** žiadateľov, že v prípade, ak žiadateľ doručil žiadosť vykonávateľovi, ktorú považuje za nesprávnu, resp. z iných dôvodov nemá žiadateľ záujem o pokračovanie v posudzovaní predmetnej žiadosti, môže **vziať svoju žiadosť späť** kedykoľvek počas jej posudzovania, t. j. do zaslania návrhu Zmluvy o poskytnutí prostriedkov mechanizmu zo strany vykonávateľa žiadateľovi. Žiadateľ doručí späťvzatie žiadosti elektronicky prostredníctvom elektronickej schránky vykonávateľa. Späťvzatie žiadosti musí obsahovať prejav vôle žiadateľa vziať svoju žiadosť späť. V prípade doručenia späťvzatia žiadosti vykonávateľ vyznačí túto skutočnosť v spise a oznámi to žiadateľovi.  Proces posudzovania žiadostí prebieha v rámci nasledujúcich fáz:   * **Príjem a registrácia žiadostí *-*** vykonávateľ zabezpečí príjem žiadostí odo dňa vyhlásenia výzvy do dňa jej uzavretia a zaregistruje prijatú žiadosť vo svojom registratúrnom systéme.      * **Posúdenie podmienok poskytnutia prostriedkov mechanizmu *-*** vykonávateľ v procese posudzovania žiadosti zisťuje splnenie každej jednotlivej PPPM určenej vo výzve na základe údajov a informácií uvedených žiadateľom v žiadosti alebo na základe iných objektívne overiteľných informácií.   V prípade, ak žiadosť nie je úplná a pri overovaní splnenia PPPM a pri úplnosti a správnosti informácií potrebných pre aplikáciu kritérií posúdenia žiadosti vykonávateľ identifikuje skutočnosti, pre ktoré je potrebné žiadosť doplniť resp. poskytnúť vysvetlenia týkajúcich sa žiadosti, vyzve žiadateľa prostredníctvom výzvy na doplnenie žiadosti, aby tieto skutočnosti odstránil **v stanovenej lehote** od doručenia výzvy na doplnenie žiadosti. Informáciu o zaslaní výzvy na doplnenie žiadosti zasiela vykonávateľ zároveň aj na e-mailovú adresu uvedenú žiadateľom vo formulári žiadosti.  Ak žiadateľ nedoplní skutočnosti, resp. neposkytne vysvetlenia v stanovenej lehote, vykonávateľ zašle žiadateľovi oznámenie o nesplnení PPPM, vrátane odôvodnenia nesplnenia PPPM.  V prípade, ak žiadosť je úplná a sú splnené všetky PPPM, vykonávateľ následne posúdi žiadosť podľa kritérií posúdenia žiadosti a postupom uvedeným v nasledujúcej fáze.    Spôsob doručovania výzvy na doplnenie žiadosti je uvedený v časti *Komunikácia so žiadateľom*.  **Upozorňujeme** žiadateľov, že vykonávateľ je za účelom overenia PPPM oprávnený zaslať žiadateľovi výzvu na doplnenie žiadosti **aj opakovane maximálne dvakrát** pri dodržaní princípu rovnakého zaobchádzania.   * **Výber projektov na základe kritérií posúdenia žiadosti na účely vytvorenia poradia žiadostí  *-*** Spôsob je bližšie uvedený v prílohe č. 4 výzvy***Kritériá posúdenia žiadosti a návrhu projektu****.* Výsledkom kritérií posúdenia žiadosti pre všetky žiadosti, ktoré splnili PPPM, je vytvorenie zoznamu žiadostí počnúc od žiadosti, ktorá na základe kritérií získala najviac bodov osobitne pre malé aj veľké žiadosti. (t. j. od žiadosti, ktorá na základe kritérií získala najviac bodov).   **V rámci alokácie pre malé a veľké žiadosti** vykonávateľ sleduje a pri posudzovaní žiadosti prihliada na disponibilnú alokáciu vyčlenenú pre AC a DC nabíjacie body (stanovené v prílohe  č. 3 výzvy *Indikatívna alokácia a technicko-stavebné požiadavky*). Vykonávateľ je oprávnený, v prípade vyčerpania disponibilnej alokácie na AC resp. DC body, po dohode so žiadateľom zaradiť jeho žiadosť do rezervného zoznamu žiadateľov alebo znížiť požadovanú výšku prostriedkov mechanizmu aj napriek tomu, že žiadateľ splnil všetky PPPM nakoľko z dôvodu prekročenia alokácie by nebolo možné so žiadateľom uzatvoriť Zmluvu o poskytnutí prostriedkov mechanizmu v plnom rozsahu.  Po aplikácii kritérií vykonávateľ zašle všetkým žiadateľom, ktorí splnili PPPM, oznámenie o splnení PPPM. Oznámenie o splnení PPPM nezakladá právny nárok na poskytnutie prostriedkov mechanizmu.  Žiadateľom (podľa poradia stanoveného na základe kritérií posúdenia žiadosti), ktorí splnili všetky PPPM, ale ktorých oprávnená výška prostriedkov mechanizmu **nie je plne** krytá výškou disponibilnej alokácie výzvy, vykonávateľ zašle oznámenie o splnení PPPM, v ktorom budú zároveň informovaní, že z dôvodu nedostatku disponibilnej alokácie výzvy im nezašle návrh Zmluvy o poskytnutí prostriedkov mechanizmu.  Žiadateľom (podľa poradia stanoveného na základe kritérií posúdenia žiadosti), ktorí splnili všetky PPPM a ktorých oprávnená výška prostriedkov mechanizmu **je plne** krytá výškou disponibilnej alokácie výzvy, vykonávateľ zašle oznámenie o splnení PPPM, ktorého súčasťou je aj výzva pre žiadateľa na poskytnutie súčinnosti podľa § 14 ods. 3 zákona o mechanizme.    V rámci tejto výzvy je vykonávateľ oprávnený zaradiť žiadosti, ktoré splnia PPPM, avšak z dôvodu nedostatku alokácie výzvy nebude možné so žiadateľmi uzatvoriť Zmluvu o poskytnutí prostriedkov mechanizmu, do rezervného zoznamu žiadateľov.  V prípade, že vykonávateľ bude na rovnaký účel určený vo výzve v prípade dodatočného uvoľnenia disponibilnej alokácie prostriedkov mechanizmu poskytovať prostriedky, môže pre účely uzatvorenia Zmluvy o poskytnutie prostriedkov mechanizmu zohľadniť žiadosti zaradené do rezervného zoznamu a to podľa poradia vytvoreného na základe kritérií posúdenia žiadosti určených vo výzve.  V prípade, ak nie sú splnené všetky PPPM, vykonávateľ zašle žiadateľovi oznámenie o nesplnení PPPM vrátane odôvodnenia nesplnenia PPPM.   * **Riešenie námietok žiadateľov (ak relevantné) -** žiadateľ môže podať proti posúdeniu nesplnenia PPPM písomné námietky podľa §16 ods. 7 zákona o mechanizme do 6 pracovných dní od doručenia oznámenia o nesplnení PPPM. Na námietky, ktoré nie sú odôvodnené, sa neprihliada. V prípade, ak vykonávateľ zistí, že námietky proti posúdeniu nesplnenia PPPM sú opodstatnené, môže im v plnom rozsahu vyhovieť v lehote do 8 pracovných dní od ich doručenia.   Ak vykonávateľ námietkam v plnom rozsahu nevyhovie, predloží ich v lehote, v ktorej mal rozhodnúť, na rozhodnutie štatutárnemu orgánu Ministerstva hospodárstva Slovenskej republiky. Štatutárny orgán Ministerstva hospodárstva Slovenskej republiky o námietkach rozhodne  v lehote do 10 pracovných dní od kedy mu boli námietky predložené. V odôvodnených prípadoch sa táto lehota môže predĺžiť najviac o ďalších 15 pracovných dní.  Proti rozhodnutiu o námietkach nemožno podať opravný prostriedok.   * **Uzatvorenie zmluvy o poskytnutí prostriedkov mechanizmu**   Žiadateľovi, ktorému bolo zaslané oznámenie o splnení PPPM a ktorý poskytol súčinnosť vykonávateľovi potrebnú na uzavretie Zmluvy o poskytnutí prostriedkov mechanizmu v súlade  s § 14 ods. 3 zákona o mechanizme, zašle návrh Zmluvy o poskytnutí prostriedkov mechanizmu.  **Prijímateľovi vzniká právny nárok na poskytnutie prostriedkov mechanizmu až nadobudnutím účinnosti Zmluvy o poskytnutí prostriedkov mechanizmu**.  Poskytnutie prostriedkov mechanizmu na základe Zmluvy o poskytnutí prostriedkov mechanizmu je viazané na splnenie podmienok dohodnutých v Zmluve o poskytnutí prostriedkov mechanizmu. V tejto súvislosti **upozorňujeme žiadateľov**, aby sa oboznámili s podmienkami vzťahujúcimi  sa na realizáciu projektov,ktoré budú pre prijímateľa vyplývať zo Zmluvy o poskytnutí prostriedkov mechanizmu a ktoré bude vykonávateľ overovať počas realizácie projektu.    Za účelom oboznámenia sa žiadateľa s povinnosťami a postupmi vzťahujúcimi sa k realizácii projektu v rámci Plánu obnovy a odolnosti SR sú na webovom sídle https://www.mhsr.sk/podpora-investicii/plan-obnovy/alternativne-pohony zverejnené nasledovné dokumenty:   * Vzor Zmluvy o poskytnutí prostriedkov mechanizmu pre túto výzvu, * Príručka pre prijímateľa, * Príručka k procesu a kontrole verejného obstarávania / obstarávania,   Ak počas trvania zmluvného vzťahu medzi vykonávateľom a prijímateľom (na základe uzavretej Zmluvy  o poskytnutí prostriedkov mechanizmu) dôjde k zisteniu, že v čase predloženia žiadosti bola niektorá PPPM vyhodnotená ako splnená na základe informácií, ktoré boli sfalšované a/alebo nesprávne a/alebo zavádzajúce a/alebo neúplné, vykonávateľ v takom prípade vyvodí dôsledky z nesplnenia PPPM a je oprávnený uplatniť všetky postupy, ktoré pre prípad nesplnenia PPPM upravuje Zmluva o poskytnutí prostriedkov mechanizmu, zákon o mechanizme alebo iné uplatniteľné právne predpisy SR alebo právne akty EÚ.  Žiadateľ, všetci dodávatelia a subdodávatelia v rámci projektu sú povinní zapísať sa do registra partnerov verejného sektora, ak sa na nich vzťahuje povinnosť zápisu podľa § 2 Zákona o RPVS[[13]](#footnote-13). |
| **Zmena a zrušenie výzvy** |
| V nevyhnutných prípadoch, kedy nie je možné posudzovať žiadosť na základe pôvodne vyhlásenej výzvy, alebo je zmena potrebná za účelom jej optimalizácie alebo jej zosúladenia s aktualizovanou riadiacou dokumentáciou alebo príslušnou legislatívou, je vykonávateľ oprávnený za podmienok stanovených v zákone o mechanizme výzvu zmeniť alebo zrušiť**.**  Podmienky, za ktorých je možné zverejnenú **výzvu zmeniť alebo zrušiť** sú uvedené v § 15 ods. 6 a 7 zákona o mechanizme.  Zmenu resp. zrušenie výzvy vykonávateľ zverejňuje prostredníctvom **informácie o zmene  resp. zrušení výzvy** na webovom sídle **www.mhsr.sk**. Zmena výzvy resp. zrušenie výzvy je účinné  v súlade s informáciou uvedenou v informácii o zmene / zrušení výzvy, najskôr však dňom jej zverejnenia na webovom sídle **www.mhsr.sk**.  Do vykonania zmeny výzvy sa na výzvu vzťahujú PPPM a dokumenty, ktoré ich definujú (vrátane dokumentov, na ktoré výzva odkazuje), platné v čase vyhlásenia výzvy, resp. v súlade s poslednou zverejnenou zmenou výzvy.  Žiadosť predloženú do dátumu zrušenia výzvy, ktorej posudzovanie vykonávateľ neukončil do dátumu zrušenia výzvy, vykonávateľ vráti žiadateľovi alebo žiadosť posúdi. Pravidlá pre zrušenie výzvy sa rovnako aplikujú na prípad zmien v dokumentoch, na ktoré výzva odkazuje, ak takéto zmeny majú vplyv na možnosť poskytovať prostriedky mechanizmu.  **Oprava chýb v písaní, v počítaní alebo iných zrejmých nesprávností** (napr. vyplývajúce z potreby úpravy technických náležitostí vybraných vzorových formulárov príloh žiadosti alebo iných častí výzvy alebo dokumentov týkajúcich sa výzvy) nepredstavujú zmenu výzvy a o vykonaných opravách/úpravách vykonávateľ informuje žiadateľov zverejnením na webovom sídle https://www.mhsr.sk. |
| **Komunikácia so žiadateľom** |
| Vykonávateľ v rámci procesu posudzovania žiadosti bude v súlade  so Zákonom o e-Govermente[[14]](#footnote-14) komunikovať so žiadateľmi elektronicky, prostredníctvom elektronickej schránky.  Vykonávateľ zasiela žiadateľovi dôležité písomnosti (napr. výzvu na doplnenie žiadosti, oznámenie o splnení/nesplnení PPPM) **do vlastných rúk** prostredníctvom **elektronickej schránky žiadateľa, resp. prostredníctvom elektronickej schránky osoby splnomocnenej na všetky úkony týkajúce sa posudzovania žiadosti, prípadne osoby splnomocnenej na doručovanie písomností v rámci posudzovania žiadosti.**  V prípade, **ak elektronická schránka žiadateľa / splnomocnenej osoby nie je aktivovaná**  na doručovanie, doručenie písomností bude zabezpečené prostredníctvom služby Centrálne úradné doručovanie. Správca modulu elektronického doručovania zabezpečí vyhotovenie listinného rovnopisu dokumentu a doručí ho adresátovi v listinnej podobe prostredníctvom poštového podniku v súlade  s § 31a Zákona o e-Governmente.  Vykonávateľ bude zároveň prostredníctvom e-mailu informovať o zaslaní výzvy na doplnenie žiadosti aj osobu, ktorú žiadateľ uviedol vo formulári žiadosti, v tabuľke s názvom„*Identifikácia žiadateľa, Kontaktná osoba***“**.  **V rámci elektronického doručovania dôležitej písomnosti do vlastných rúk** prostredníctvom elektronickej schránky **vykonávateľ uplatní fikciu doručenia**, čo znamená, žeobsah písomnosti sa sprístupní až po potvrdení doručenky. **Úložná lehota bude 15 kalendárnych dní**. Písomnosti sa budú považovať za doručené potvrdením doručenky (hodinou, minútou a sekundou uvedenými  na elektronickej doručenke) alebo márnym uplynutím úložnej lehoty (15 kalendárnych dní odo dňa nasledujúceho po dni uloženia elektronickej správy), podľa toho, ktorá skutočnosť nastane skôr,  a to aj vtedy, ak sa adresát o tom nedozvedel.  V rámci doručovania dôležitej písomnosti prostredníctvom služby Centrálne úradné doručovanie bude vykonávateľ postupovať v súlade s platnými Poštovými podmienkami Slovenskej pošty, a. s., v zmysle ktorých je lehota na vyzdvihnutie zásielky v prípade neúspešného pokusu o jej doručenie stanovená na 18 kalendárnych dní. V prípade nevyzdvihnutia zásielky v stanovenej lehote bude vykonávateľ považovať dôležitú písomnosť, ktorú si adresát nevyzdvihne v odbernej lehote, za doručenú dňom jej vrátenia vykonávateľovi aj keď sa adresát o tom nedozvedel. |

|  |
| --- |
| **5. Prílohy výzvy** |
| 1. Príloha č. 1 výzvy: Formulár žiadosti - Žiadosť o poskytnutie prostriedkov mechanizmu   Príloha č. 1 žiadosti: Návrh projektu stavebno – technického riešenia nabíjacej infraštruktúry  Príloha č. 2 žiadosti: Údaje potrebné na vyžiadanie výpisu z registra trestov |
| 1. Príloha č. 2 výzvy: Podmienky poskytnutia prostriedkov mechanizmu |
| 1. Príloha č. 3 výzvy: Indikatívna alokácia a technicko- stavebné požiadavky |
| 1. Príloha č. 4 výzvy: Kritériá posúdenia žiadosti a návrhu projektu |
| 1. Príloha č. 5 výzvy: Synergie a komplementarity |
| 1. Príloha č. 6 výzvy: Súhrnné informácie k žiadosti |

1. Zákon č. 513/1991 Zb. Obchodný zákonník („**Obchodný zákonník**“). [↑](#footnote-ref-1)
2. Zákon č. 455/1911 Zb. o živnostenskom podnikaní („**Živnostenský zákon**“). [↑](#footnote-ref-2)
3. ) § 2 písm. b) bod 36 zákona č. 251/2012 Z. z. o energetike a o zmene a doplnení niektorých zákonov v znení neskorších predpisov. [↑](#footnote-ref-3)
4. ) § 2 písm. b) bod 33 zákona č. 251/2012 Z. z. o energetike a o zmene a doplnení niektorých zákonov v znení neskorších predpisov. [↑](#footnote-ref-4)
5. ) § 2 písm. b) bod 34 zákona č. 251/2012 Z. z. o energetike a o zmene a doplnení niektorých zákonov v znení neskorších predpisov. [↑](#footnote-ref-5)
6. ) <https://www.planobnovy.sk/site/assets/files/1019/kompletny-plan-obnovy.pdf> [↑](#footnote-ref-6)
7. ) Identickou lokalitou sa rozumie pozemok s identickým parcelným číslom (parcela s identickým číslom). [↑](#footnote-ref-7)
8. ) Bude prípadne aktualizované podľa najnovších informácií o SIPOO. [↑](#footnote-ref-8)
9. ) V prípade nesúladu webového znenia výzvy a plného znenia výzvy, je rozhodujúce plné znenie výzvy uvedené v prílohe webového/formulárového znenia výzvy. [↑](#footnote-ref-9)
10. ) Po „kliknutí“ na „zaevidovať žiadosť v ISPO“ systém ISPO vygeneruje sumár žiadosti vo formáte .pdf s unikátnym kódom, základnými údajmi a zoznamom nahratých príloh. [↑](#footnote-ref-10)
11. ) T. j. dokument formuláru žiadosti vo formáte .pdf, ktorý bol vygenerovaný v ISPO po úspešnom vyplnení a zaevidovaní žiadosti v ISPO (stav žiadosti „zaevidovaná v systéme“). [↑](#footnote-ref-11)
12. ) Zákon č. 368/2021 Z. z. o mechanizme na podporu obnovy a odolnosti a o zmene a doplnení niektorých zákonov. [↑](#footnote-ref-12)
13. ) Zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov („**Zákon o RPVS**“). [↑](#footnote-ref-13)
14. ) Zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Govermente) v znení neskorších predpisov („**Zákon o e-Governmente**“). [↑](#footnote-ref-14)